তথ্যবিবরণী নম্বর : ৭৮২

**২২ ফেব্রুয়ারি অনুষ্ঠিতব্য পলিটেকনিক শিক্ষার্থীদের পরীক্ষা**

**উপলক্ষে হোস্টেল খুলে দেওয়ার নির্দেশ**

ঢাকা, ৪ ফাল্গুন (১৭ ফেব্রুয়ারি) :

 আগামী ২২ ফেব্রুয়ারি অনুষ্ঠিতব্য পরীক্ষায় অংশ নিতে পলিটেকনিক ইনস্টিটিউটের শিক্ষার্থীদের জন্য ছাত্রাবাস ও ছাত্রীনিবাস খুলে দেওয়ার নির্দেশ দেওয়া হয়েছে। সর্বোচ্চ ৬০ শতাংশ শিক্ষার্থী ছাত্রাবাস ও ছাত্রীনিবাসে অবস্থান করতে পারবেন। স্বাস্থ্যবিধি মেনে ছাত্রাবাস ও ছাত্রীনিবাসে অবস্থান নেওয়া, খাওয়া-দাওয়া করা এবং পরীক্ষায় অংশ গ্রহণ নিশ্চিত করতে সংশ্লিষ্টদের নির্দেশ দেওয়া হয়। স্বাস্থ্যবিধি মানার ক্ষেত্রে শিক্ষক ও শিক্ষার্থীদের অবশ্যই মাস্ক ও হ্যান্ড স্যানিটাইজার ব্যবহার করতে হবে এবং সামাজিক দূরত্ব বজায় ররাখতে হবে।

 আজ শিক্ষা মন্ত্রণালয়ের কারিগরি ও মাদ্রাসা শিক্ষা বিভাগ এ সিদ্ধান্ত নিয়েছে।

 আগামী ২২ ফেব্রুয়ারি ডিপ্লোমা ইন ইঞ্জিনিয়ারিং শিক্ষাক্রমের ২য়, ৪র্থ, ৬ষ্ঠ ও ৮ম পর্ব অনুষ্ঠিত হবে। স্বাস্থ্যবিধি মেনে এই পরীক্ষায় অংশ নিতে ছাত্রাবাস ও ছাত্রীনিবাস খুলে দেওয়া হবে। পলিটেকনিকগুলোকে শিক্ষার্থীদের ছাত্রাবাস ও ছাত্রীনিবাসে অবস্থান নেওয়াসহ পরীক্ষা অনুষ্ঠানের জন্য একটি কমিটি গঠনের নির্দেশ দেওয়া হয়েছে। এছাড়া কেন্দ্রীয়ভাবে শিক্ষা মন্ত্রণালয়ের কারিগরি ও মাদ্রাসা শিক্ষা বিভাগ আরেকটি কমিটি গঠন করবে। প্রতিষ্ঠানের মনিটরিং কমিটি এবং কেন্দ্রীয়ভাবে গঠন করা কমিটি শিক্ষার্থীদের স্বাস্থ্যবিধি মানা হচ্ছে কিনা তা পরিবীক্ষণ করবে। স্বাস্থ্যবিধি নিশ্চিত করতে প্রয়োজনীয় ব্যবস্থা নিবে।

 মনিটরিং কমিটিগুলো তিনবেলা শিক্ষার্থীদের পরিবীক্ষণ করে স্বাস্থ্যবিধি মেনে চলা নিশ্চিত করবে। পলিটেকনিকগুলো স্বাস্থ্যবিধি মেনে পরীক্ষা অনুষ্ঠানের সুষ্ঠু ব্যবস্থা করবে।

 এর আগে ১৬ ফেব্রুয়ারি কারিগরি ও মাদ্রাসা শিক্ষা অধিদপ্তর কারিগরি ও মাদ্রাসা শিক্ষা বিভাগের সচিবের কাছে ছাত্রাবাস ও ছাত্রীনিবাস খুলে দেওয়ার নির্দেশনা চায়।

 কারিগরি শিক্ষা অধিদপ্তরের আওতাধীন ৩৯টি পলিটেকনিক ইনস্টিটিউটের মধ্যে ২৫টি পলিটেকনিকের ছাত্রাবাস ও ছাত্রীনিবাসের ব্যবস্থা রয়েছে। কোভিড-১৯ মহামারির কারণে শিক্ষাপ্রতিষ্ঠান বন্ধ থাকায় ২৫টি ছাত্রাবাস ও ছাত্রীনিবাস বন্ধ ঘোষণা করা হয়। আগামী ২২ ফেব্রুয়ারি থেকে অনুষ্ঠিতব্য পরীক্ষা চলাকালে আবাসিক ছাত্রছাত্রীদের ছাত্রাবাস ও ছাত্রীনিবাস খুলে দেওয়ার জন্য অনুরোধ করা হয়।

 এর পরিপ্রেক্ষিতে দ্রুত ছাত্রাবাস ও ছাত্রীনিবাস খুলে দেওয়া এবং স্বাস্থ্যবিধি ও সামাজিক দূরত্ব বজায় রাখার নির্দেশনা দেওয়া হয়।

#

খায়ের/সাহেলা/মোশারফ/সেলিম/২০২১/২২৫০ ঘণ্টা

তথ্যবিবরণী নম্বর : ৭৮১

**বাংলাদেশ আওয়ামী লীগের উপদেষ্টা পরিষদের সদস্য**

**আবুল হাসনাত এর মৃত্যুতে মন্ত্রী ও প্রতিমন্ত্রীর শোক**

ঢাকা, ৪ ফাল্গুন (১৭ ফেব্রুয়ারি) :

 বাংলাদেশ আওয়ামী লীগ উপদেষ্টা পরিষদের সদস্য, ঢাকা মহানগর দক্ষিণ আওয়ামী লীগের সাবেক সভাপতি আবুল হাসনাত এর মৃত্যুতে গভীর শোক ও দুঃখ প্রকাশ করেছেন রেলপথ মন্ত্রী মোঃ নূরুল ইসলাম সুজন, বিজ্ঞান ও প্রযুক্তি মন্ত্রী স্থপতি ইয়াফেস ওসমান এবং সংস্কৃতি প্রতিমন্ত্রী কে এম খালিদ।

 মন্ত্রীদ্বয় ও প্রতিমন্ত্রী আজ এক শোকবার্তায় মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

শরিফুল/সাহেলা/মোশারফ/সেলিম/২০২১/২২২০ ঘণ্টা

তথ্যবিবরণী নম্বর : ৭৮০

**সাইবার নিরাপত্তা নিশ্চিত করতে প্রযুক্তিগত সক্ষমতা তৈরি**

**ও আইনের কঠোর প্রয়োগ করতে  হবে**

 **-- আইসিটি প্রতিমন্ত্রী**

ঢাকা, ৪ ফাল্গুন (১৭ ফেব্রুয়ারি) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, সাইবার নিরাপত্তা নিশ্চিত করতে প্রযুক্তিগত সক্ষমতা তৈরি, আইনের কঠোর প্রয়োগ ও সচেতনতা তৈরিতে  মাঠ প্রশাসনের কর্মকর্তাদের যথাযথ ভূমিকা পালন করতে  হবে। তিনি ব্যক্তিগত ও প্রাতিষ্ঠানিক পর্যায়ে সচেতনতা তৈরির ওপর গুরুত্বারোপ করে বলেন, দেশের মানুষকে ডিজিটাল লিটারেট সিটিজেন হিসেবে গড়ে তুলতে পারলেই মিথ্যা অপপ্রচার করে কেউ বিভ্রান্ত করতে পারবে না।

 প্রতিমন্ত্রী আজ তথ্যপ্রযুক্তি বিভাগের ডিজিটাল সিকিউরিটি এজেন্সির উদ্যোগে মাঠ প্রশাসনে কর্মরত কর্মকর্তাদের অংশগ্রহণে ‘ডিজিটাল নিরাপত্তা’ শীর্ষক অনলাইন সেমিনারে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, পর্যাপ্ত সচেতনতা ও শিক্ষা না থাকলে মিথ্যা  তথ্যে মানুষ আকর্ষিত হয়। এসব মিথ্যা খবর পরিবেশনকারীরা সোশ্যাল প্ল্যাটফর্মগুলো ব্যবহার করছে। প্রযুক্তিগত সক্ষমতা অর্জনের মাধ্যমে সেগুলো চিহ্নিত করে তাদের বিষয়ে কার্যকর ব্যবস্থা গ্রহণ করতে হবে। তিনি বলেন, মিথ্যা তথ্য ও গুজব চিহ্নিত করতে ডিজিটাল সিকিউরিটি এজেন্সি থেকে বিভিন্ন কর্মসূচি গ্রহণ করা হচ্ছে। ছাত্র, শিক্ষক, অভিভাবক-সহ সকল শ্রেণি-পেশার মানুষের মধ্যে সচেতনতা তৈরি করতে আইসিটি বিভাগ ‘আসল চিনি’ নামে একটি ক্যাম্পেইন চালু করেছে বলেও তিনি জানান।

 আগামী প্রজন্মকে সাইবার হুমকি থেকে রক্ষা করার আহ্বান জানিয়ে তিনি বলেন, অনলাইনের মিথ্যা তথ্য যাচাই করতে একটি ‘ফ্যাক্ট চেকার’ এবং ‘জনতার পোর্টাল’ উন্মোচন করা হচ্ছে।

 সেমিনারে ডিজিটাল নিরাপত্তা এজেন্সির মহাপরিচালক মোঃ রেজাউল করিমের সভাপতিত্বে অন্যান্যোর মধ্যে অনলাইনে সংযুক্ত হয়ে বক্তৃতা করেন তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলম, শাহজালাল বিজ্ঞান ও প্রযুক্তি বিশ্ববিদ্যালয়ের অবসরপ্রাপ্ত অধ্যাপক ড. মুহম্মদ জাফর ইকবাল।

 সেমিনারে দেশের সকল বিভাগীয় কমিশনার, জেলা প্রশাসক, উপজেলা নির্বাহী অফিসারগণ অনলাইনে অংশগ্রহণ করেন।

#

শহিদুল/সাহেলা/মোশারফ/সেলিম/২০২১/২২৪০ ঘণ্টা

তথ্যবিবরণী নম্বর : ৭৭৯

**ঐতিহাসিক ৭ই মার্চে দেশের সরকারি-বেসরকারি ভবন এবং বিদেশি**

**কূটনৈতিক মিশনে জাতীয় পতাকা উত্তোলন করতে হবে**

ঢাকা, ৪ ফাল্গুন (১৭ ফেব্রুয়ারি) :

 ঐতিহাসিক ৭ই মার্চ দিবস উদ্যাপন উপলক্ষে বাংলাদেশের সর্বত্র সরকারি-বেসরকারি ভবনসমূহে এবং বিদেশে অবস্থিত কূটনৈতিক মিশনের অফিস ও কনস্যুলার পোস্টসমূহে বাংলাদেশের জাতীয় পতাকা উত্তোলন করতে হবে।

 গণপ্রজাতন্ত্রী বাংলাদেশের পতাকা বিধিমালা, ১৯৭২-এর বিধি ৪ এর প্রথম প্যারা সংশোধনপূর্বক মন্ত্রিপরিষদ বিভাগ ১১ ফেব্রুয়ারি ২০২১ এ সংক্রান্ত প্রজ্ঞাপন জারি করে।

#

রোকসানা/মাসুম/মোশারফ/জয়নুল/২০২১/২১৫৫ঘণ্টা

তথ্যবিবরণী নম্বর : ৭৭৮

**বাংলাদেশের বিরুদ্ধে অপপ্রচার রোধে বৈদেশিক**

**মিশনকে সজাগ থাকতে পররাষ্ট্রমন্ত্রীর আহ্বান**

ঢাকা, ৪ ফাল্গুন (১৭ ফেব্রুয়ারি) :

 বাংলাদেশের বিরুদ্ধে অপপ্রচার রোধে দেশের সকল বৈদেশিক মিশনকে সজাগ থাকতে বলেছেন পররাষ্ট্রমন্ত্রী ড. এ কে আব্দুল মোমেন।

 আজ ফরেন সার্ভিস একাডেমিতে পররাষ্ট্র মন্ত্রণালয় আয়োজিত বঙ্গবন্ধুর জন্মশতবার্ষিকী উদ্‌যাপনের অংশ হিসেবে ‘ভাষা আন্দোলনে বঙ্গবন্ধুর ভূমিকা’ শীর্ষক বঙ্গবন্ধু লেকচার সিরিজের আলোচনা অনুষ্ঠানে মন্ত্রী এ কথা বলেন।

 ভ্রান্ত ধারণা যেন জনমনে গ্রোথিত না হয় সেকারণে বাংলাদেশ সম্পর্কে সারা বিশ্বে সঠিক তথ্য তুলে ধরার আহ্বান জানান ড. মোমেন। তিনি বলেন, ভাষা আন্দোলন ও স্বাধীনতা অর্জন উভয় ক্ষেত্রেই বঙ্গবন্ধু শেখ মুজিবুর রহমানের ভূমিকা ছিল অবিস্মরণীয়।

 মন্ত্রী বলেন, বঙ্গবন্ধু সবসময় আইনানুগ আন্দোলন করেছেন এবং সকলকে নিয়ে কাজ করেছেন। ফলে তাঁর আন্দোলনগুলো জোরদার হয়েছে। সারাজীবন মানুষের অধিকার আদায়ের জন্য জীবনের গুরুত্বপূর্ণ সময় তিনি জেলে কাটিয়েছেন। গণমানুষের অধিকার আদায়ের জন্য কাজ করে বঙ্গবন্ধু চিরঞ্জীব হয়ে আছেন।

 ড. মোমেন বলেন, বঙ্গবন্ধুর স্মৃতিবিজড়িত ঐতিহাসিক স্থানসমূহে ভ্রমণের মাধ্যমে শিক্ষার্থীরা বঙ্গবন্ধু সম্পর্কে আরো গভীরভাবে জানতে পারবে।

 পররাষ্ট্র প্রতিমন্ত্রী মোঃ শাহরিয়ার আলম তাঁর সূচনা বক্তব্যে বলেন, বঙ্গবন্ধু শেখ মুজিবুর রহমান অত্যন্ত বিচক্ষণ ও প্রজ্ঞাবান রাজনীতিক ছিলেন। বঙ্গবন্ধু মনে করতেন, মাতৃভাষার প্রশ্নে আপস হলে এ জাতির জীবনী শক্তি অঙ্কুরেই বিনষ্ট হবে। তাই ভাষার অধিকার আদায়ের বিষয়ে তাঁর অবস্থান ছিল পর্বতের মতো অটল।

 এতে মূল প্রবন্ধ উপস্থাপন করেন মুক্তিযুদ্ধ জাদুঘরের ট্রাস্টি মফিদুল হক। আলোচক হিসেবে অংশগ্রহণ করেন শিক্ষামন্ত্রী ডা. দীপু মনি। ধন্যবাদ জ্ঞাপন করেন পররাষ্ট্র সচিব মাসুদ বিন মোমেন।

#

তৌহিদুল/সাহেলা/মোশারফ/সেলিম/২০২১/২১৪০ ঘণ্টা

তথ্যবিবরণী নম্বর : ৭৭৭

**নিরাপদ খাদ্য নিশ্চিত করতে সকলকে কাজ করার আহ্বান খাদ্যমন্ত্রীর**

ঢাকা, ৪ ফাল্গুন (১৭ ফেব্রুয়ারি) :

 জনগণের নিরাপদ খাদ্য নিশ্চিত করার লক্ষ্যে বর্তমান সরকার কাজ করে যাচ্ছে। প্রতিটি জেলায় বাংলাদেশ নিরাপদ খাদ্য কর্তৃপক্ষের জেলা কার্যালয় স্থাপন করে নিরাপদ খাদ্য মনিটরিং ব্যবস্থা জোরদার করা হয়েছে।

 আজ বাংলাদেশ নিরাপদ খাদ্য কর্তৃপক্ষ কর্তৃক ঢাকার ইস্কাটনের প্রবাসী কল্যাণ ভবনে বিজয় একাত্তর হলে আয়োজিত এক সাংবাদিক সম্মেলনে খাদ্যমন্ত্রী সাধন চন্দ্র মজুমদার এসব কথা বলেন।

 মন্ত্রী বলেন, সুস্থ-সবলভাবে বেঁচে থাকার জন্য প্রতিটি মানুষের নিরাপদ খাদ্য গ্রহণ একান্ত প্রয়োজন। তাই খাদ্যের উপাদান ও নিরাপত্তা সম্পর্কে সবারই কিছু না কিছু সাধারণ জ্ঞান থাকা প্রয়োজন। জনগণের জন্য স্বাস্থ্যসম্মত, ভেজালমুক্ত, নিরাপদ খাদ্যপ্রাপ্তি নিশ্চিতকরণের লক্ষ্যে বর্তমান সরকারের আমলে নিরাপদ খাদ্য আইন ২০১৩ প্রণয়ন করা হয় এবং এই আইনের আওতায় একটি জাতীয় বিধিবদ্ধ সংস্থা হিসাবে ২০১৫ সালে 'বাংলাদেশ নিরাপদ খাদ্য কর্তৃপক্ষ' গঠন করা হয়। ১৮টি মন্ত্রণালয় এবং ৪৮৬টি সংস্থা এর সঙ্গে জড়িত।

 বাংলাদেশ নিরাপদ খাদ্য কর্তৃপক্ষের কর্মকাণ্ডের কথা তুলে ধরে মন্ত্রী আরো বলেন, খাদ্যের নিরাপত্তা ও গুণগতমান পরীক্ষণের জন্য দেশের ৬টি বিভাগে ৬টি ল্যাবরেটরি নির্মাণ কাজ চলমান রয়েছে। FAO এর সহযোগিতায় একটি মোবাইল ল্যাবরেটরি ভ্যানের কার্যক্রম চালু করা হয়েছে। মন্ত্রী আরো বলেন, আমরা খাদ্যের উৎপাদন হতে শুরু করে খাবার টেবিল পর্যন্ত প্রতিটি স্তরে খাদ্যের নিরাপত্তা নিশ্চিত করতে চাই।

 এ সময় মন্ত্রী সকলকে সচেতন এবং আন্তরিক হবার আহ্বান জানিয়ে বলেন, ব্যবসায়ী থেকে শুরু করে প্রতিটি পেশার মানুষ; সর্বোপরি সকল জনগণকে নিরাপদ খাদ্যের বিষয়ে সচেতন ও আন্তরিক হতে হবে।

 সাংবাদিক সম্মেলনে অন্যান্যের মধ্যে উপস্থিত ছিলেন খাদ্য মন্ত্রণালয়ের সচিব মোছাম্মৎ নাজমানারা খানুম, বাংলাদেশ নিরাপদ খাদ্য কর্তৃপক্ষের চেয়ারম্যান মোঃ আব্দুল কাইউম সরকার, খাদ্য মন্ত্রণালয় ও নিরাপদ খাদ্য কর্তৃপক্ষের ঊর্ধ্বতন কর্মকর্তাবৃন্দ।

#

সুমন/রোকসানা/মাসুম/মোশারফ/সেলিম/২০২১/২১৫০ ঘণ্টা

তথ্যবিবরণী নম্বর : ৭৭৬

**মুন্সীগঞ্জে ইনডোর স্টেডিয়ামের উদ্বোধন করেছেন যুব ও ক্রীড়া প্রতিমন্ত্রী**

মুন্সীগঞ্জ, ৪ ফাল্গুন (১৭ ফেব্রুয়ারি) :

 মুন্সীগঞ্জে ইনডোর স্টেডিয়ামের উদ্বোধন করেছেন যুব ও ক্রীড়ামন্ত্রী মোঃ জাহিদ আহসান রাসেল। এসময় তিনি মুন্সীগঞ্জ জেলা স্টেডিয়ামের অধিকতর উন্নয়ন কাজেরও উদ্বোধন করেন এবং একইসাথে  মুজিববর্ষ ব্যাডমিন্টন টুর্নামেন্টেরও উদ্বোধন ঘোষণা  করেন।

 আজ মুন্সীগঞ্জ জেলা শহরের মাঠপাড়া এলাকার জেলা সার্কিট হাউজের সামনে আনুষ্ঠানিকভাবে স্টেডিয়ামটির উদ্বোধন করা হয়।

 যুব ও ক্রীড়া মন্ত্রণালয়ের আওতাধীন জাতীয় ক্রীড়া পরিষদের তত্ত্বাবধানে ১১ কোটি ৮৩ লাখ টাকা ব্যয়ে নির্মিত আধুনিক এই স্টেডিয়ামটিতে (সুইমিংপুল সংস্কার ব্যয় সংযুক্ত)  ব্যাডমিন্টন, বাস্কেটবলসহ সকল ধরনের ইনডোর খেলার ব্যবস্থা রয়েছে। স্টেডিয়ামটিতে দর্শক আসন সংখ্যা রয়েছে ৪ শতাধিক।

 এছাড়া স্টেডিয়ামটিতে শরীর চর্চার জন্য জিম (ব্যায়ামাগার) থাকছে। জাতীয় ক্রীড়া সংস্থার তত্ত্বাবধানে নির্মিত স্টেডিয়ামটি আজ উদ্বোধনের মাধ্যমে জেলা প্রশাসন ও জেলা ক্রীড়া সংস্থার কাছে হস্তান্তরের ফলে এটির ব্যবহার কার্যক্রম শুরু হল।

 জেলা প্রশাসক ও জেলা ক্রীড়া সংস্থার সভাপতি মোঃ মনিরুজ্জামান তালুকদারের সভাপতিত্বে উদ্বোধন অনুষ্ঠানে আরো বক্তব্য দেন অর্থ প্রতিষ্ঠান বিভাগের সিনিয়র সচিব মোঃ আসাদুল ইসলাম, যুব ও ক্রীড়া মন্ত্রণালয়ের সচিব মোঃ আখতার হোসেন, জাতীয় ক্রীড়া পরিষদের সচিব মোঃ মাসুদ করিম, পুলিশ সুপার মোঃ আবদুল মোমেন, সদর উপজেলা চেয়ারম্যান মোঃ আনিছুজ্জামান আনিছ, পৌর মেয়র ও জেলা ক্রীড়া সংস্থার সাধারণ সম্পাদক হাজী ফয়সাল বিপ্লব ।

#

আরিফ/সাহেলা/রফিকুল/রেজাউল/২০২১/২১০৮ ঘণ্টা

তথ্যবিবরণী নম্বর : ৭৭৫

**কর্মস্থলে সৎ, নিষ্ঠাবান ও দায়িত্বশীল হওয়ার আহ্বান গণপূর্ত প্রতিমন্ত্রীর**

ঢাকা, ৪ ফাল্গুন (১৭ ফেব্রুয়ারি) :

 গৃহায়ন ও গণপূর্ত প্রতিমন্ত্রী শরীফ আহমেদ বলেছেন, সততার সাথে সরকারি দায়িত্ব পালন ইবাদতের শামিল। সরকার কর্তৃক অর্পিত দায়িত্বকে পবিত্র দায়িত্ব মনে করে কর্মস্থলকে পবিত্র রাখতে হবে়। সৃষ্টিকর্তার নৈকট্য লাভের জন্য কর্মস্থলেও সৎ, নিষ্ঠাবান ও দায়িত্বশীল থাকতে হবে। প্রতিমন্ত্রী বলেন, দুর্নীতি, স্বজনপ্রীতি ও আত্মপ্রীতি অন্তরকে যেমন ছোট করে তেমনি কর্মস্থলের পরিবেশ বিনষ্ট করে।

 আজ রাজধানীর পূর্ত ভবনের সম্মেলন কক্ষে ৩৮তম বিসিএস গণপূর্ত ক্যাডার কর্মকর্তাদের উদ্দেশে আয়োজিত ওরিয়েন্টেশন সভায় প্রতিমন্ত্রী এসব কথা বলেন।

 নতুন যোগদানকৃতদের উদ্দেশে প্রতিমন্ত্রী বলেন, প্রধানমন্ত্রী শেখ হাসিনার কাঙ্ক্ষিত উন্নত সমৃদ্ধ বাংলাদেশ তথা বঙ্গবন্ধুর স্বপ্নের সোনার বাংলাদেশ গড়তে হলে নিষ্ঠার সাথে দায়িত্ব পালনের কোনো বিকল্প নেই।

 গণপূর্ত অধিদপ্তরের প্রধান প্রকৌশলী মোহাম্মদ শামীম আখতারের সভাপতিত্বে আয়োজিত অনুষ্ঠানে বিশেষ অতিথি হিসেবে গণপূর্ত মন্ত্রণালয়ের সচিব মোঃ শহিদ উল্লা খন্দকার, অতিরিক্ত সচিব কাজি ওয়াসি উদ্দিন, স্থাপত্য অধিদপ্তরের প্রধান স্থপতি মীর মঞ্জুরুর রহমান এবং নতুন যোগদানকৃত কর্মকর্তাবৃন্দ উপস্থিত ছিলেন

#

সিদ্দিকী/রোকসানা/মাসুম/সাহেলা/মোশারফ/সেলিম/২০২১/২১০০ ঘণ্টা

তথ্যবিবরণী নম্বর : ৭৭৪

**সুন্দরবন রক্ষায় কার্যকরী কৌশলপত্র গ্রহণ করা হচ্ছে**

 **-- পরিবেশ ও বন মন্ত্রী**

ঢাকা, ৪ ফাল্গুন (১৭ ফেব্রুয়ারি) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সুন্দরবন সংরক্ষণে সরকারের দৃঢ় অঙ্গীকারের অংশ হিসেবে সুন্দরবনসহ দেশের দক্ষিণ-পশ্চিমাঞ্চলের জন্য কৌশলগত পরিবেশ সমীক্ষার কাজ করা হচ্ছে। প্রস্তুতাধীন কৌশলগত পরিবেশ সমীক্ষা প্রতিবেদন এবং কৌশলগত পরিবেশ ব্যবস্থাপনা পরিকল্পনা সুন্দরবন সংরক্ষণে সুস্পষ্ট গাইডলাইন প্রদান করবে। সে অনুযায়ী দেশের দক্ষিণ পশ্চিমাঞ্চলে উন্নয়ন কার্যক্রম বাস্তবায়ন করে সুন্দরবন সংরক্ষণ নিশ্চিত করা হবে। মন্ত্রী বলেন, সুন্দরবন সংরক্ষণ কার্যক্রম জোরদার করার জন্য সরকার সম্প্রতি “সুন্দরবন সুরক্ষা” নামক একটি প্রকল্পও একনেকে অনুমোদন করেছে।

 মন্ত্রী আজ ঢাকায় হোটেল সোনারগাঁওয়ে দক্ষিণ-পশ্চিমাঞ্চল ও সুন্দরবনের কৌশলগত পরিবেশ সমীক্ষা বিষয়ে জাতীয় পর্যায়ের অংশীজনদের সাথে মতবিনিময় সভায় প্রধান অতিথির বক্তৃতায় এসব কথা বলেন।

 মন্ত্রী বলেন, দেশের দক্ষিণ-পশ্চিমাঞ্চলে প্রচুর উন্নয়ন কাজের পরিকল্পনা নেয়া হয়েছে। স্বপ্নের পদ্মা সেতু চালু হবার পর ঐ অঞ্চলে উন্নয়ন পরিকল্পনার বাস্তবায়ন আরো ত্বরান্বিত হবে বলে আশা করা হচ্ছে। দেশের উন্নয়ন প্রক্রিয়ার সাথে সম্পৃক্ত নীতি, পরিকল্পনা ও কার্যক্রম বাস্তবায়নের ফলে যাতে সুন্দরবনের ক্ষতি না হয় বরং এর সংরক্ষণ নিশ্চিত করার লক্ষ্যে সম্পূর্ণ সরকারি অর্থে একটি কারিগরি প্রকল্পের মাধ্যমে দক্ষিণ-পশ্চিমাঞ্চল ও সুন্দরবনের কৌশলগত পরিবেশ সমীক্ষা সম্পন্ন করা হচ্ছে। সমীক্ষার প্রতিবেদন অনুযায়ী উন্নয়ন কাজ বাস্তবায়নকারী মন্ত্রণালয় ও বিভাগসমূহ সচেতনতা ও আন্তঃসমন্বয়ের ভিত্তিতে কাজ করে সুন্দরবনসহ দক্ষিণ-পশ্চিমাঞ্চলের পরিবেশ সংরক্ষণ কার্যক্রম নিশ্চিত করা হবে।

 মন্ত্রী বলেন, সুন্দরবন শুধু দেশের সম্পদ নয় এটি বিশ্বের সম্পদও বটে। সাইক্লোন ও জলোচ্ছ্বাস হতে সুন্দরবন বাংলাদেশকে যেভাবে রক্ষা করে তার কোনো সঠিক অর্থনৈতিক মূল্যায়ন প্রায় অসম্ভব। এছাড়া সুন্দরবনের একটি অংশ ইউনেস্কো ঘোষিত ওয়ার্ল্ড হেরিটেজ সাইট এবং সমগ্র সুন্দরবন একটি রামসার সাইট। তাই সুন্দরবন সংরক্ষণের দায়িত্ব সকলের।

 মতবিনিময় সভায় সভাপতিত্ব করেন পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসান। বিশেষ অতিথি হিসেবে বক্তব্য রাখেন পরিবেশ, বন ও জলবায়ু পরিবর্তন মন্ত্রণালয়ের উপ-মন্ত্রী বেগম হাবিবুন নাহার, অতিরিক্ত সচিব (উন্নয়ন) আহমদ শামীম আল রাজী, প্রধান বন সংরক্ষক মোঃ আমীর হোসাইন চৌধুরী এবং সেন্টার ফর এনভায়রনমেন্টাল এন্ড জিওগ্রাফিক ইনফরমেশন সার্ভিসেস এর নির্বাহী পরিচালক মালিক ফিদা এ খান।

#

দীপংকর/রোকসানা/মাসুম/রফিকুল/সেলিম/২০২১/২০১৫ ঘণ্টা

তথ্যবিবরণী নম্বর : ৭৭৩

**রেলওয়েতে আমূল পরিবর্তন হচ্ছে**

 **-- রেলপথ মন্ত্রী**

ঢাকা, ৪ ফাল্গুন (১৭ ফেব্রুয়ারি) :

 রেলপথ মন্ত্রী মোঃ নূরুল ইসলাম সুজন বলেছেন, রেলওয়ে খাতে চলমান প্রকল্পগুলোর বাস্তবায়ন হলে আগামী কয়েক বছরের মধ্যেই রেলওয়েতে আমূল পরিবর্তন আসবে।

 মন্ত্রী আজ ঢাকার একটি হোটেলে ‘বাংলাভাষা- বাংলাদেশ ও বঙ্গবন্ধু’ শীর্ষক আলোচনা সভা এবং কোভিড-১৯ মোকাবিলায় বিশেষ অবদানের জন্য ইউপি চেয়ারম্যান ও সদস্যদের সম্মাননা প্রদান অনুষ্ঠানে এ কথা বলেন।

 মন্ত্রী বলেন, রেল জনগণের বাহন। সরকার রেলখাতকে অধিক গুরুত্ব দিয়ে ২০১১ সালে আলাদা মন্ত্রণালয় গঠন করেছে। এরপর থেকেই রেলওয়ের নতুন নতুন প্রকল্প নেয়া হয়েছে। কয়েকটি প্রকল্পের কথা উল্লেখ করে তিনি বলেন, পদ্মা সেতু রেল সংযোগ প্রকল্প, দোহাজারী থেকে কক্সবাজার নতুন রেললাইন নির্মাণ, যমুনা নদীর উপর বঙ্গবন্ধু রেলওয়ে সেতু নির্মাণসহ আরো নতুন প্রকল্প চলমান আছে।

 আম পরিবহনের জন্য ম্যাংগো স্পেশাল ট্রেন, কৃষি পণ্য পরিবহনের জন্য বিশেষ ব্যবস্থা, কোরবানির পশু পরিবহনের জন্য ক্যাটল স্পেশাল ট্রেন চালুর কথা উল্লেখ করে মন্ত্রী বলেন, আগামীতে কৃষি পণ্য পরিবহনের জন্য নতুন লাগেজভ্যান ক্রয় করা হবে।

 বাংলাদেশ ইউনিয়ন পরিষদ ফোরামের কেন্দ্রীয় কমিটির সভাপতি এ এস এম জাকারিয়া আলমের সভাপতিত্বে অনুষ্ঠানে বক্তৃতা করেন নোয়াখালী বিজ্ঞান ও প্রযুক্তি বিশ্ববিদ্যালয়ের প্রফেসর ড. ফিরোজ আহমেদ এবং ডেমোক্রেটিক ওয়াচের নির্বাহী পরিষদ ওয়াজেদ ফিরোজ।

 পরে রেলপথ মন্ত্রী কোভিড-১৯-এ বিশেষ অবদানের জন্য ইউপি সদস্যদের সম্মাননা ক্রেস্ট প্রদান করেন।

#

শরিফুল/মাসুম/সাহেলা/রেজুয়ান/মোশারফ/সেলিম/২০২১/২২০০ ঘণ্টা

তথ্যবিবরণী নম্বর : ৭৭২

**কর্মকর্তা-কর্মচারীদের টিমওয়ার্কে কাজ করার আহ্বান সংস্কৃতি প্রতিমন্ত্রীর**

ঢাকা, ৪ ফাল্গুন (১৭ ফেব্রুয়ারি) :

 সংস্কৃতি প্রতিমন্ত্রী কে এম খালিদ গতানুগতিকতার বৃত্ত হতে বেরিয়ে এসে চ্যালেঞ্জ গ্রহণপূর্বক টিমওয়ার্কে কাজ করার জন্য কর্মকর্তা-কর্মচারীদের প্রতি আহ্বান জানিয়েছেন। তিনি বলেন, লক্ষ্য ঠিক করে দায়িত্ব বণ্টনপূর্বক আন্তরিকতার সঙ্গে কাজ করতে হবে।

 প্রতিমন্ত্রী আজ রাজধানীর আগারগাঁওয়ে প্রত্নতত্ত্ব অধিদপ্তরের সেমিনার কক্ষে প্রত্নতত্ত্ব অধিদপ্তর আয়োজিত ‘বাংলাদেশের ইউনেস্কো বিশ্ব ঐতিহ্য সম্ভাব্য তালিকা হালনাগাদকরণ কর্মসূচির সর্বশেষ অবহিতকরণ’ শীর্ষক সেমিনারে প্রধান অতিথির বক্তৃতায় প্রত্নতত্ত্ব অধিদপ্তরের কর্মকর্তা-কর্মচারীদের উদ্দেশ্যে এ আহ্বান জানান।

 প্রতিমন্ত্রী বলেন, প্রত্নতাত্ত্বিক ঐতিহ্যে সমৃদ্ধ বাংলাদেশে বর্তমানে ২টি সাংস্কৃতিক ঐতিহ্য- ঐতিহাসিক মসজিদের শহর বাগেরহাট ও পাহাড়পুর বৌদ্ধবিহারের ধ্বংসাবশেষ এবং ১টি প্রাকৃতিক সাইট-সুন্দরবন বিশ্ব ঐতিহ্য তালিকায় অন্তর্ভুক্ত রয়েছে।

 কে এম খালিদ বলেন, কোনো সাইটকে ইউনেস্কো'র বিশ্ব ঐতিহ্য তালিকায় অন্তর্ভুক্ত করতে হলে সেটিকে অবশ্যই টেনটেটিভ লিস্টে (সম্ভাব্য তালিকায়) অন্তত এক বছর থাকতে হয়। কিন্তু আমাদের টেনটেটিভ লিস্টে ১৯৯৯ সালে ৫টি সাইট অন্তর্ভুক্ত করার পর দীর্ঘদিন তালিকা হালনাগাদকরণের উদ্যোগ কেউ নেয়নি। তিনি বলেন, ১৯৯৯ সালে আওয়ামী লীগ সরকারের আমলেই এই তালিকা প্রথম প্রস্তুত করা হয় এবং আওয়ামী লীগ সরকারের আমলেই এটি হালনাগাদকরণের উদ্যোগ গ্রহণ করা হয়েছে।

 প্রত্নতত্ত্ব অধিদপ্তরের ভারপ্রাপ্ত মহাপরিচালক মোঃ আতাউর রহমানের সভাপতিত্বে সেমিনারে বিশেষ অতিথি হিসেবে অনলাইনে বক্তৃতা করেন সংস্কৃতি বিষয়ক মন্ত্রণালয়ের সচিব মোঃ বদরুল আরেফীন এবং ইউনেস্কো বাংলাদেশের প্রতিনিধি ও অফিস প্রধান মিজ বিয়াট্রিস কালদুন।

 সেমিনারে ‘সম্ভাব্য তালিকা হালনাগাদকরণ প্রক্রিয়া' বিষয়ে অনলাইনে উপস্থাপনা করেন ওঈঙগঙঝ বাংলাদেশের সভাপতি ড. শরীফ শামস ইমন। হালনাগাদকৃত তালিকা সম্পর্কে আলোচনা করেন এশিয়া প্যাসিফিক বিশ্ববিদ্যালয়ের স্থাপত্য বিভাগের বিভাগীয় প্রধান অধ্যাপক ড. আবু সাঈদ এম আহমেদ ও জাহাঙ্গীরনগর বিশ্ববিদ্যালয়ের প্রত্নতত্ত্ব বিভাগের অধ্যাপক ড. স্বাধীন সেন।

#

ফয়সল/রোকসানা/রেজুয়ান/রফিকুল/জয়নুল/২০২১/২০৪০ঘণ্টা

তথ্যবিবরণী নম্বর : ৭৭১

**স্বাধীনতার সুবর্ণজয়ন্তী উদ্‌যাপনের বছরেই মেট্রোরেল চালু হবে**

 **-- পরিকল্পনা মন্ত্রী**

ঢাকা, ৪ ফাল্গুন (১৭ ফেব্রুয়ারি) :

 পরিকল্পনা মন্ত্রী এম এ মান্নান বলেছেন, কোভিড-১৯ এর কারণে ঢাকা মেট্রোরেলের কাজ বাধাগ্রস্ত হলেও এখন দিন-রাত কাজ চলছে। আশা করা যায়, আগামী বিজয় দিবসে উত্তরা থেকে আগারগাঁও পর্যন্ত মেট্রোরেল চলাচল শুরু হবে। বিজয় দিবসে এটা হবে জাতির জন্য উপহার।

 মন্ত্রী আজ উত্তরার দিয়াবাড়ীতে দেশের প্রথম মেট্রোরেলের কাজের অগ্রগতি পরিদর্শন শেষে সাংবাদিকদের সাথে মতবিনিময়কালে এ কথা বলেন।

 সাংবাদিকদের প্রশ্নের জবাবে মন্ত্রী আরো বলেন, মেট্রোরেলের ভাড়া এখনও নির্ধারণ করা হয়নি, ভাড়া নির্ধারণে একটি কমিটি কাজ করছে।

 এ সময় ঢাকা ম্যাস ট্রানজিট কোম্পানির ব্যবস্থাপনা পরিচালক এম এ এন ছিদ্দিক বলেন, আগামী ২৩ এপ্রিল ট্রায়াল রান শুরু হবে। বিভিন্ন দেশে এটি তিন মাস থেকে এক বছর পর্যন্ত চলে। ট্রায়াল রানের পর নিশ্চিতভাবে বলা যাবে কবে বাণিজ্যিকভাবে চলাচল শুরু হবে।

 এ সময় প্রকল্প পরিচালক মোঃ আফতাবউদ্দিন তালুকদারসহ সংশ্লিষ্ট ঊর্ধ্বতন কর্মকর্তাগণ উপস্থিত ছিলেন।

#

শাহেদ/রোকসানা/মাসুম/মোশারফ/সেলিম/২০২১/২১৩০ ঘণ্টা

তথ্যবিবরণী নম্বর : ৭৭০

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৪ ফাল্গুন (১৭ ফেব্রুয়ারি) :

 সরকারি-বেসরকারি টিভি চ্যানেল-সহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হলো :

 **মূলবার্তা :**

 “আগামী ২০ ফেব্রুয়ারি ২০২১ তারিখ সকাল ১১ টায় ওসমানী স্মৃতি মিলনায়তনে একুশে পদক-২০২১ প্রদান করা হবে। উক্ত অনুষ্ঠানে প্রধান অতিথি হিসেবে গণপ্রজাতন্ত্রী বাংলাদেশ সরকারের মাননীয় প্রধানমন্ত্রী শেখ হাসিনা ভার্চুয়ালি অংশগ্রহণ করবেন।”

 সংস্কৃতি বিষয়ক মন্ত্রণালয়ের এক পত্রের মাধ্যমে এ তথ্য জানানো হয়।

#

হাসান আল আমিন/রোকসানা/মাসুম/রফিকুল/রেজাউল/২০২১/১৯০৪ ঘণ্টা

তথ্যবিবরণী নম্বর : ৭৬৯

**বিএনপি ভ্যাকসিনের বিরোধিতা করলেও লজ্জা ভেঙ্গে এখন তারা ভ্যাকসিন নিচ্ছেন**

 **-- তথ্যমন্ত্রী**

ঢাকা, ৪ ফাল্গুন (১৭ ফেব্রুয়ারি) :

 বিএনপি নেতাদেরকে লজ্জা ভেঙ্গে করোনা টিকা নিতে বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ বাংলাদেশ সচিবালয় ক্লিনিকে করোনা ভ্যাকসিন নেয়ার পর ‘বিএনপি শুরু থেকে করোনা টিকার বিরুদ্ধে অপপ্রচার চালালেও বিএনপি নেতারা এখন করোনা টিকা নিচ্ছেন’ এ বিষয়ে সাংবাদিকবৃন্দ মন্ত্রীর মন্তব্য জানতে চাইলে মন্ত্রী একথা বলেন। স্বাস্থ্যসেবা বিভাগের সচিব মোঃ আবদুল মান্নান ও ক্লিনিকের সিভিল সার্জন ইলিয়াছ আলী এ সময় উপস্থিত ছিলেন।

 ড. হাছান মাহ্‌মুদ বলেন, ‘প্রথমত বিএনপির যে সমস্ত নেতারা টিকা নিয়েছেন বা নেয়ার পক্ষে কথা বলছেন তাদের সবাইকে ধন্যবাদ ও অভিনন্দন জানাই। যে সমস্ত দায়িত্বশীল নেতারা এই টিকা নিয়ে অপপ্রচার চালিয়েছিলেন তাদের জন্য লজ্জা হচ্ছে, কারণ তাদের চালানো অপপ্রচারে এটিই প্রমাণ হয় যে তারা সবসময় দেশের মধ্যে গুজব রটনা করে মানুষকে বিভ্রান্ত করার জন্য, সরকারকে বেকায়দায় ফেলার উদ্দেশ্যেই অপপ্রচার চালায়।’

 মন্ত্রী বলেন, ‘টিকা নিতে মানুষের এত ব্যাপক উৎসাহ যে, সেটিকে সামাল দিতে সরকারকে আরো ব্যাপক প্রস্তুতি ও নানা ধরনের ব্যবস্থা নিতে হচ্ছে। এতে তাদের চেহারাটা চুপসে গেছে, লজ্জা হচ্ছে। আমি তাদেরকে বলবো, লজ্জা না পেয়ে আপনারাও টিকা নিন, সরকার সবার সুরক্ষা নিশ্চিত করার জন্য বদ্ধপরিকর। বিরোধী দলের যারা প্রতিদিন আমাদের কড়া সমালোচনা করেন, করেছেন টিকা নিয়ে তাদেরকেও আমরা সুরক্ষা দিতে চাই।

 প্রধানমন্ত্রী শেখ হাসিনার নেতৃত্বে যেভাবে বাংলাদেশ সরকার সময় মতো টিকা নিয়ে এসেছে, তা বিশ্বে বিরল। এমনকি যুক্তরাষ্ট্রে, ইউরোপে অনেক দেশে টিকার জন্য হাহাকার উল্লেখ করে তথ্যমন্ত্রী বলেন, এতো বিপুল জনগোষ্ঠীর মধ্যে টিকা প্রদান কার্যক্রম এবং মানুষের মধ্যে বিপুল উৎসাহ উদ্দীপনায় এটিই প্রমাণিত হয়, সকল অপপ্রচারকে পেছনে ফেলে প্রধানমন্ত্রী সময়োচিত সিদ্ধান্ত নিয়ে দেশের মানুষকে সুরক্ষা দেয়ার যে পদক্ষেপ গ্রহণ করেছেন সেটি অত্যন্ত সফল।

 টিকা গ্রহণের অনুভূতি জানতে চাইলে তথ্যমন্ত্রী সাংবাদিকদের বলেন, ‘আমি তো ডায়েবেটিক রোগী, প্রতিদিন ইনসুলিন নিতে হয় সকালে। ইনসুলিন নেয়ার সময় কিছুটা অনুভব হয় যে আমি ইনসুলিন নিচ্ছি। আজকে টিকা নেয়ার সময় সেটিও অনুভূত হয়নি। এতে মনে হচ্ছে আমাদের যারা টিকা দিচ্ছে, সেই টিকাদানকারীরা অনেক দক্ষ। আমাকে যে টিকা দিয়ে দিলো আমি বুঝতেই পারি নাই।’

#

আকরাম/রোকসানা/মাসুম/রফিকুল/জয়নুল/২০২১/১৯০০ঘণ্টা

তথ্যবিবরণী নম্বর : ৭৬৮

মৎস্য ও প্রাণিসম্পদ খাতে করোনায় ক্ষতিগ্রস্ত প্রায়

৫ লাখ খামারিকে আর্থিক প্রণোদনা দিয়েছে সরকার

ঢাকা, ৪ ফাল্গুন (১৭ ফেব্রুয়ারি) :

 মৎস্য ও প্রাণিসম্পদ খাতে করোনায় ক্ষতিগ্রস্ত ৪ লাখ ৮৫ হাজার ৪৭৬ জন হাজার খামারিকে প্রধানমন্ত্রী শেখ হাসিনার উপহার হিসেবে মোট ৫৬৮ কোটি ৮৬ লাখ ৪১ হাজার ২৫০ টাকা নগদ প্রণোদনা দিয়েছে সরকার। মৎস্য ও প্রাণিসম্পদ মন্ত্রণালয় এ প্রণোদনা প্রদান কার্যক্রম বাস্তবায়ন করেছে।

 আজ রাজধানীর ওসমানী স্মৃতি মিলনায়তনে মৎস্য ও প্রাণিসম্পদ খাতে করোনায় ক্ষতিগ্রস্ত খামারিদের আর্থিক প্রণোদনা প্রদান অনুষ্ঠানে নগদ, বিকাশ ও ব্যাংক একাউন্টের মাধ্যমে তাৎক্ষণিকভাবে খামারিদের নিকট প্রণোদনার অর্থ পৌঁছে দেওয়া হয়েছে।

 মৎস্য ও প্রাণিসম্পদ মন্ত্রী শ ম রেজাউল করিমের সভাপতিত্বে অনুষ্ঠানে প্রধান অতিথি ছিলেন কৃষিমন্ত্রী ড. মোঃ আব্দুর রাজ্জাক, বিশেষ অতিথি ছিলেন পরিকল্পনামন্ত্রী এম এ মান্নান এবং মৎস্য ও প্রাণিসম্পদ মন্ত্রণালয় সম্পর্কিত সংসদীয় স্থায়ী কমিটির সভাপতি ধীরেন্দ্র দেবনাথ শমভু। অনুষ্ঠানে স্বাগত বক্তব্য প্রদান করেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ।

 প্রধান অতিথির বক্তব্যে কৃষিমন্ত্রী ড. মোঃ আব্দুর রাজ্জাক বলেন, ‘প্রধানমন্ত্রী শেখ হাসিনার নেতৃত্বাধীন সরকারের বিগত তিন মেয়াদে কৃষির সবক্ষেত্রেই উৎপাদন বেড়েছে। এখন আমাদের চ্যালেঞ্জ হলো পুষ্টি সমৃদ্ধ খাবার নিশ্চিত করা। পুষ্টিসম্মত খাবারের জন্য মৎস্য ও প্রাণিসম্পদ খাত অত্যন্ত গুরুত্বপূর্ণ। এ লক্ষ্যেই এ খাতে প্রণোদনা দেওয়া হয়েছে।’

 বিশেষ অতিথির বক্তব্যে পরিকল্পনামন্ত্রী এম এ মান্নান বলেন, ‘আমাদের দেশের মূল শক্তি জনগণের পরিশ্রম। তাদের উঠে দাঁড়াবার ক্ষমতা বারবার পরীক্ষিত। এজন্য করোনা আমাদের তুলনামূলকভাবে তেমন ক্ষতিগ্রস্ত করতে পারেনি। করোনার মধ্যেও আমরা প্রায় সাড়ে পাঁচ শতাংশ প্রবৃদ্ধি অর্জন করতে পেরেছি।’ মৎস্য ও প্রাণিসম্পদ খাতের যেকোনো কাজ শেখ হাসিনা সরকারের উচ্চ অগ্রাধিকার তালিকায় রয়েছে বলেও এ সময় মন্তব্য করেন পরিকল্পনা মন্ত্রী।

 সভাপতির বক্তব্যে মৎস্য ও প্রাণিসম্পদ মন্ত্রী শ ম রেজাউল করিম বলেন, ‘শেখ হাসিনার শাসনামল বাংলাদেশের ইতিহাসে স্বর্ণালী অধ্যায়। সকল দুর্যোগ মোকাবেলা করে দেশের মানুষকে ভালো রাখার জন্য প্রধানমন্ত্রী শেখ হাসিনা অবিরাম পরিশ্রম করে যাচ্ছেন। তাঁরই নির্দেশনায় মৎস্য ও প্রাণিসম্পদ খাতে ক্ষতিগ্রস্ত প্রায় পাঁচ লাখ খামারিকে তাদের নির্ধারিত মোবাইল নম্বরে নগদ প্রণোদনা পৌঁছে দেওয়া হয়েছে। আরো প্রায় দুই লাখ খামারিকে প্রণোদনা দেওয়ার বিষয়ে মন্ত্রণালয় পরিকল্পনা নিয়েছে। এটা আমরা যাচাই-বাছাই করছি, যাতে কোনোভাবে মধ্যস্বত্বভোগীরা প্রান্তিক পর্যায়ের মানুষদের জন্য শেখ হাসিনার এ প্রণোদনা সহায়তা নষ্ট করতে না পারে।’

 অনুষ্ঠানে পিরোজপুর, টাঙ্গাইল, সুনামগঞ্জ, বরগুনা, পটুয়াখালী ও সিরাজগঞ্জের জেলা প্রশাসকগণ ও সংশ্লিষ্ট জেলার উপকারভোগী খামারিরা ভার্চুয়ালি সংযুক্ত হয়ে তাদের অনুভূতি ব্যক্ত করেন।

 উল্লেখ্য, মৎস্য ও প্রাণিসম্পদ মন্ত্রণালয়ের আওতাধীন প্রাণিসম্পদ অধিদপ্তরের ‘প্রাণিসম্পদ ও ডেইরি উন্নয়ন’ এবং মৎস্য অধিদপ্তরের ‘সাসটেইনেবল কোস্টাল অ্যান্ড মেরিন ফিশারিজ’ প্রকল্প দু’টির আওতায় উল্লিখিত প্রণোদনা দেওয়া হয়েছে। এর মধ্যে দেশের ৪৬৬টি উপজেলা থেকে যাচাইকৃত প্রাণিসম্পদ খাতের ৪ লাখ ৭ হাজার ৪০২ জন খামারিকে ১৫টি ক্যাটেগরিতে বিভিন্ন হারে ৪৬৮ কোটি ৮৬ লাখ ৪১ হাজার ২৫০ টাকা এবং ৭৫টি উপজেলা হতে যাচাইকৃত মৎস্য খাতের ৭৮ হাজার ৭৪ জন খামারিকে ৭টি ক্যাটেগরিতে বিভিন্ন হারে ১০০ কোটি টাকা প্রণোদনা দেওয়া হয়েছে।

#

ইফতেখার/রোকসানা/মাসুম/রফিকুল/জয়নুল/২০২১/২১১০ঘণ্টা

তথ্যবিবরণী নম্বর : ৭৬৭

 **যে দেশে বঙ্গবন্ধু জন্ম নিয়েছেন সে দেশ পিছিয়ে থাকতে পারে না**

 **-- বিমান পরিবহন প্রতিমন্ত্রী**

ঢাকা, ৪ ফাল্গুন (১৭ ফেব্রুয়ারি) :

 বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী বলেছেন, যে দেশে জাতির পিতা বঙ্গবন্ধু শেখ মুজিবুর রহমানের মতো মহান নেতা জন্ম নিয়েছেন সে দেশ পিছিয়ে থাকতে পারে না। বঙ্গবন্ধুকন্যা প্রধানমন্ত্রী শেখ হাসিনার নেতৃত্বে দেশের উন্নয়ন অগ্রযাত্রা সফল হবেই।

 প্রতিমন্ত্রী আজ রাজধানীর কুর্মিটোলায় বিমান বাংলাদেশ এয়ারলাইন্সের মোটর ট্রান্সপোর্ট বিভাগের বাণিজ্যিক সেবা কার্যক্রমের উদ্বোধন উপলক্ষে আয়োজিত এক অনুষ্ঠানে প্রধান অতিথির বক্তব্যে এসব কথা বলেন।

 মাহবুব আলী বলেন, প্রধানমন্ত্রী শেখ হাসিনার নেতৃত্বাধীন সরকার দেশের বিমান পরিবহন ও পর্যটন শিল্পের উন্নয়নে আন্তরিকভাবে কাজ করছে। নীরবে পাল্টে যাচ্ছে এ দু’টি শিল্পের চেহারা। দেশের সকল বিমানবন্দরের উন্নয়নের পাশাপাশি ব্যবসার উপযুক্ত পরিবেশ নিশ্চিত করা হয়েছে। কোভিড-১৯ এর কারণে ক্ষতিগ্রস্ত দেশীয় এয়ারলাইন্সগুলোকে সহায়তা করার জন্য ইতোমধ্যে ২৬ মার্চ ২০২০ থেকে ৩০ সেপ্টেম্বর ২০২০ পর্যন্ত অভ্যন্তরীণ ফ্লাইটের ক্ষেত্রে ল্যান্ডিং চার্জ, পার্কিং চার্জ, বোর্ডিং চার্জ, সিকিউরিটি চার্জ ও বিএনএইচও চার্জ শতভাগ মওকুফ করেছে সরকার।

 প্রতিমন্ত্রী বলেন, বিমানের সক্ষমতাকে কাজে লাগাতে হবে। উদ্ভাবনী, বহুমাত্রিক ও গতিশীল কর্মপরিকল্পনার মাধ্যমে বিমানের রাজস্ব আয় বৃদ্ধি করতে হবে। বিমানের কর্মকর্তা-কর্মচারীদের দক্ষতার সর্বোচ্চ ব্যবহার করতে হবে উল্লেখ করে প্রতিমন্ত্রী বলেন, বিমানের সেবার মান নিশ্চিত করার ব্যাপারে কোনো আপস নয়, কারো বিরুদ্ধে দুর্নীতি বা কর্মে অবহেলার অভিযোগ পাওয়া গেলে কঠোর ব্যবস্থা নেয়া হবে।

 অনুষ্ঠানে আরো বক্তৃতা করেন বিমান বাংলাদেশ এয়ারলাইন্সের পরিচালনা পর্ষদের চেয়ারম্যান মোঃ সাজ্জাদুল হাসান, বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল মোঃ মফিদুর রহমান, বিমান বাংলাদেশ এয়ারলাইন্সের ব্যবস্থাপনা পরিচালক ও প্রধান নির্বাহী কর্মকর্তা মোঃ মোকাব্বির হোসেন।

 উল্লেখ্য, বিমান মোটর সার্ভিস সেন্টারে জনসাধারণ সাশ্রয়ী মূল্যে আধুনিক মোটর সেবা গ্রহণ করতে পারবেন।

#

তানভীর/রোকসানা/মাসুম/রফিকুল/জয়নুল/২০২১/২০২০ঘণ্টা

তথ্যবিবরণী নম্বর : ৭৬৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৪ ফাল্গুন (১৭ ফেব্রুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৬ হাজার ৬১২ জনের নমুনা পরীক্ষা করে ৪৪৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৪১ হাজার ৮৭৭ জন।

 গত ২৪ ঘণ্টায় ১৬জন-সহ এ পর্যন্ত ৮ হাজার ৬১৪ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৮৯ হাজার ২৫৪ জন।

#

হাবিবুর/রোকসানা/মাসুম/রফিকুল/রেজাউল/২০২১/১৭৫২ ঘণ্টা

তথ্যবিবরণী নম্বর : ৭৬৫

**তথ্যপ্রযুক্তি উদ্যোক্তা লুনা শামসুদ্দোহার মৃত্যুতে আইসিটি প্রতিমন্ত্রীর শোক**

ঢাকা, ৪ ফাল্গুন (১৭ ফেব্রুয়ারি) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বাংলাদেশ উইমেন ইন টেকনোলজির প্রতিষ্ঠাতা ও সভাপতি এবং জনতা ব্যাংকের প্রথম নারী চেয়ারম্যান লুনা শামসুদ্দোহার মৃত্যুতে গভীর শোক প্রকাশ করেছেন ।

 আজ এক শোকবার্তায় প্রতিমন্ত্রী বলেন, লুনা শামসুদ্দোহা দেশের তথ্যপ্রযুক্তি খাতের উন্নয়নে জীবনের শেষ মুহূর্ত পর্যন্ত ভূমিকা রেখেছেন। তিনি বলেন, ডিজিটাল বাংলাদেশের একজন একনিষ্ঠ কর্মী হিসেবে লুনা শামসুদ্দোহা নিরলসভাবে কাজ করে গেছেন। সরকারের ই-জিপি সিস্টেম-সহ অন্যান্য প্রকল্পে লুনা শামসুদ্দোহার গুরুত্বপূর্ণ অবদান অনস্বীকার্য।

 আইসিটি প্রতিমন্ত্রী মরহুমার বিদেহী আত্মার মাগফেরাত কামনা করেন ও শোকসন্তপ্ত পরিবারের প্রতি সমবেদনা জানান।

#

শহিদুল/রোকসানা/মাসুম/রফিকুল/রেজাউল/২০২১/১৯১৫ ঘণ্টা

তথ্যবিবরণী      নম্বর: ৭৬৩

**ভ্যাকসিনের কোন অভাব নেই, ভবিষ্যতেও হবে না
 -স্বাস্থ্যমন্ত্রী**

ঢাকা, ৪ ফাল্গুন (১৭ ফেব্রুয়ারি) :

 স্বাস্থ্য ও পরিবার কল্যাণ মন্ত্রী জাহিদ মালেক বলেছেন, প্রতিটি ভ্যাকসিন কেন্দ্রে স্থানীয় লোকের হার ও চাহিদা অনুযায়ী প্রথম ডোজের টিকা সরবরাহ করা হয়েছে। কোন কোন কেন্দ্রে এই চাহিদা ও রেজিষ্ট্রেশনের হার তুলনামূলক অনেক বেশি হয়ে গেছে। একারনে কিছু কেন্দ্রে ভ্যাকসিন স্বল্প সময়ের জন্য কমে গেলেও সময়মতো সেখানে চাহিদামাফিক পাঠিয়ে দেয়া হবে। শুরুতেই দেশে ৭০ লক্ষ ভ্যাকসিন আনা হয়েছে। আবার ২২ ফেব্রুয়ারী দেশে আরো ২৫ লক্ষ আনা হচ্ছে। এভাবে প্রতি মাসেই নিয়মিতভাবে ভ্যাকসিন আনা হবে। ফলে ভ্যাকসিনের অভাব কখনই হবে না এবং দেশের সকলেই তা পাবেন।

 আজ ঢাকা ডেন্টাল কলেজে বঙ্গবন্ধু শেখ মুজিবুর রহমানের ম্যুরাল ও মুজিব কর্নারের উদ্বোধন এবং অডিটোরিয়ামের ভিত্তিপ্রস্তর স্থাপন অনুষ্ঠানে মন্ত্রী এসব কথা বলেন।

 স্বাস্থ্যমন্ত্রী বলেন, প্রধানমন্ত্রী সম্প্রতি ২০টি মেডিকেল কলেজ হাসপাতালের অনুমোদন দিয়েছেন। ৪টি মেডিকেল বিশ্ববিদ্যালয় হয়েছে। প্রতিটি জেলায় ১০টি আইসিইউ বেড, ১০ বেডের ডায়ালাইসিস সেন্টার হচ্ছে। ৮ বিভাগে ৮টি ১৫ তলাবিশিষ্ট ক্যান্সার হাসপাতাল নির্মাণের কাজ শুরু হচ্ছে আগামী মাস থেকেই। অন্যান্য আরো অনেক স্বাস্থ্যসেবা সংক্রান্ত ইন্সটিটিউট প্রতিষ্ঠার কাজগুলো চলমান রয়েছে। এগুলো বাস্তবায়ন হলে গ্রামের মানুষকে আর কষ্ট করে ঢাকায় আসতে হবে না। নিজ এলাকাতেই চিকিৎসা সেবা নিবে মানুষ।

 করোনাকালিন সরকারবিরোধী ব্যক্তিদের নানা সমালোচনার জবাব দিতে গিয়ে স্বাস্থ্যমন্ত্রী বলেন, আমি যখন স্বাস্থ্যমন্ত্রীর দায়িত্ব পেয়েছি, তখন শুরু হয়েছিল ডেঙ্গু। আর এখন পেলাম করোনা মহামারি। আমরা সাফল্যের সঙ্গে করোনা মহামারি মোকাবিলা করছি। অনেকে ঘরে বসে নিরাপদে থেকে সমালোচনা করেছেন, কিন্তু অসহায় মানুষের পাশে দাঁড়াননি। আমরা মানুষের সেবা দিয়ে গেছি। অনেক দেশের অবস্থা খুবই নাজুক। শুরুতে যখন করোনা ভাইরাসের ব্যবস্থাপনাই কেউ জানতো না, সেখানে অব্যবস্থাপনা কিসের! তবুও আমরা মানুষকে স্বাস্থ্যসেবা দিয়েছি। পৃথিবীর অনেক দেশ এখন পর্যন্ত জাতীয় পর্যায়ে টিকাদান কর্মসূচি শুরুই করতে পারেনি। আমরা শুরু করেছি ইতোমধ্যেই ১৩ লাখ মানুষ টিকা নিয়েছেন ও প্রায় ২৫ লাখ মানুষ রেজিষ্ট্রেশন করেছেন।

 জাহিদ মালেক আরো বলেন, আজকে আমাদের সংক্রমণের হার অনেক কম। সুস্থতার হার প্রায় ৯০ শতাংশ। ডাক্তার-নার্সরা জীবন দিলো, কিন্তু সমালোচনা থামছে না। আমাদের প্রশংসা করতে হবে, প্রশংসা করলে চিকিৎসক, নার্স, টেকনোলজিস্টরা আরো বেশি অনুপ্রাণিত হবেন।

 এসময় সাংবাদিকদের বিভিন্ন প্রশ্নের জবাবে স্বাস্থ্যমন্ত্রী বলেন, টিকার দ্বিতীয় ডোজ চার সপ্তাহ পরে নেয়ার কথা ছিল, এখন তা আট সপ্তাহ করা হয়েছে। বিশ্ব স্বাস্থ্য সংস্থার নির্দেশনা অনুসারে এই সিদ্ধান্ত আমরা নিয়েছি। অক্সফোর্ডের এই ভ্যাকসিন প্রথম ডোজ দেয়ার পর দ্বিতীয় ডোজ নেওয়ার জন্য তিন মাস সময় পাওযা যাবে। যত দেরিতে নিবেন, শরীরে তত বেশি অ্যান্টিবডি তৈরি হবে এবং ভ্যাকসিনের কার্যকারিতা অনেক বেশি হবে। এই জন্য আমরা দ্বিতীয় ডোজের সময় নির্ধারণ চার সপ্তাহের বদলে আট সপ্তাহ করেছি।

 উল্লেখ্য, এর আগে স্বাস্থ্যমন্ত্রী ঢাকা ডেন্টাল কলেজে বঙ্গবন্ধু শেখ মুজিবুর রহমান এর ম্যুরাল উন্মোচনসহ অডিটোরিয়ামের ভিত্তি প্রস্তর স্থাপন এবং মুজিব কর্ণার উদ্বোধন করেন।

 ঢাকা ডেন্টাল কলেজের অধ্যক্ষ অধ্যাপক ডা. হুমায়ুন কবীরের সভাপতিত্বে অনুষ্ঠানে আরো বক্তব্য রাখেন শিল্প প্রতিমন্ত্রী কামাল আহমেদ মজুমদার, বাংলাদেশ মেডিকেল এসোসিয়েশনের সভাপতি ডা. মোস্তফা জালাল মহিউদ্দিন, স্বাধীনতা চিকিৎসক পরিষদের অধ্যাপক ডা. এম. ইকবাল আর্সলান, মহাসচিব অধ্যাপক এম এ আজিজ প্রমুখ।

#

মাইদুল/পরীক্ষিৎ/শাহ আলম/শাম্মী/জসীম/সুবর্ণা/মাসুম/২০২১/১৫০০ ঘণ্টা

তথ্যবিবরণী নম্বর : ৭৬৪

**এলাকার জনঘনত্ব ও যোগাযোগ ব্যবস্থার ভিত্তিতে ভবনের উচ্চতা নির্ধারণ হবে**

 **- এলজিআরডি মন্ত্রী**

ঢাকা, ৪ ফাল্গুন (১৭ ফেব্রুয়ারি) :

 স্থানীয় সরকার মন্ত্রী ও ড্যাপ রিভিউ কমিটির আহ্বায়ক মোঃ তাজুল ইসলাম বলেছেন, রাজধানীতে এলাকার জনঘনত্ব ও যোগাযোগ ব্যবস্থার ভিত্তিতে ভবনের উচ্চতা নির্ধারণ করা হবে। স্থপতি, নগর পরিকল্পনাবিদ এবং বেসরকারি আবাসনখাত সংশ্লিষ্টসহ অন্যান্য অংশীজনের সাথে আলোচনা সাপেক্ষে চূড়ান্ত সিদ্ধান্ত নেয়া হবে।

 মন্ত্রী আজ মন্ত্রণালয়ে স্থানীয় সরকার বিভাগের সম্মেলনকক্ষে ড্যাপ বাস্তবায়ন বিষয়ে রিয়েল এস্টেট এন্ড হাউজিং এসোসিয়েশন রিহ্যাব ও বাংলাদেশ ল্যান্ড ডেভলপারস এসোসিয়েশন-বিএলডিএ-এর প্রতিনিধিবৃন্দের সাথে সভায় একথা বলেন।

 তিনি জানান, রাজধানীতে এলাকাভিত্তিক জনঘনত্ব নির্ধারণ করে জোনভিত্তিক ভবনের উচ্চতা নির্ধারণ করা হবে। শহরের কোন অঞ্চলে কত তলা বিল্ডিং হলে সকল নাগরিক সুযোগ-সুবিধা পাবে এবং ঢাকা একটি বাসযোগ্য, আধুনিক ও দৃষ্টিনন্দন শহরে রূপান্তরিত হবে, সে অনুযায়ী সিদ্ধান্ত নেয়া হবে।

 এলাকাভিত্তিক হোল্ডিং-ট্যাক্স, পানি, গ্যাস, বিদ্যুৎসহ অন্যান্য ইউটিলিটি সার্ভিসের চার্জ নির্ধারিত হওয়ার উপর গুরুত্বারোপ করে স্থানীয় সরকার মন্ত্রী প্রশ্ন তুলে বলেন, অভিজাত এলাকায় বসবাসকারী এবং যাত্রাবাড়ী অথবা ওয়ারীতে বসবাসকারী মানুষ কেন সমান রেট বহন করবেন? পৃথিবীর অনেক দেশেই এলাকাভিত্তিক ইউটিলিটি সার্ভিসের মূল্য নির্ধারণ করা হয়ে থাকে। এটি নিয়ে সমালোচনা হলেও এ বিষয়ে আমাদের একটি সিদ্ধান্তে উপনীত হতে হবে।

 মোঃ তাজুল ইসলাম বলেন, আমাদের সকলের উদ্দেশ্য একটাই। সেটি হচ্ছে ঢাকা নগরীকে বাসযোগ্য, দৃষ্টিনন্দন ও আধুনিক করে গড়ে তোলা। আর এজন্যই ড্যাপের মতো দীর্ঘমেয়াদী পরিকল্পনা গ্রহণ করা হয়েছে। তাই ড্যাপ বাস্তবায়নের জন্য সংশ্লিষ্ট সকলের সহযোগিতা কামনা করেন তিনি।

 গৃহায়ণ ও গণপূর্ত মন্ত্রণালয়ের সচিব মোঃ শহীদ উল্লাহ খন্দকারের সভাপতিত্বে সভায় স্থানীয় সরকার বিভাগের সিনিয়র সচিব হেলালুদ্দীন আহমদ, রাজউকের ভারপ্রাপ্ত চেয়ারম্যান মোঃ শফিউল্লাহ, ড্যাপের প্রকল্প পরিচালক মোঃ আশরাফুল ইসলাম, বসুন্ধরা গ্রুপের চেয়ারম্যান ও বিএলডিএর সভাপতি আহমেদ আকবর সোবহান এবং রিহ্যাব সভাপতি আলমগীর শামসুল আলামিনসহ সংশ্লিষ্ট ব্যক্তিবর্গ উপস্থিত ছিলেন।

#

হায়দার/পরীক্ষিৎ/শাহ আলম/শাম্মী/কুতুব/২০২১/১৬২০ ঘণ্টা

তথ্যবিবরণী নম্বর : ৭৬২

**খামারি ও উদ্যোক্তাদেরকে সব ধরনের সহযোগিতা প্রদান অব্যাহত থাকবে**

 **- কৃষিমন্ত্রী**

ঢাকা, ৪ ফাল্গুন (১৭ ফেব্রুয়ারি) :

 কৃষিমন্ত্রী ড. মো: আব্দুর রাজ্জাক বলেছেন, দেশের মানুষের পুষ্টির চাহিদা পূরণ ও গ্রামীণ প্রান্তিক মানুষের দারিদ্র্যমোচনে মৎস্য ও প্রাণিসম্পদ খাতের ভূমিকা অপরিসীম। সরকার এ খাতের খামারি ও উদ্যোক্তাদেরকে প্রয়োজনীয় সব ধরনের সহযোগিতা প্রদান অব্যাহতভাবে করে যাবে।

 কৃষিমন্ত্রী আজ ঢাকায় ওসমানী স্মৃতি মিলনায়তনে ‘মৎস্য ও প্রাণিসম্পদ খাতে করোনায় ক্ষতিগ্রস্ত খামারিদের আর্থিক প্রণোদনা প্রদান’ অনুষ্ঠানে প্রধান অতিথির বক্তব্যে একথা বলেন। মৎস্য ও প্রাণিসম্পদ মন্ত্রণালয় এ অনুষ্ঠানের আয়োজন করে।

 কৃষিমন্ত্রী বলেন, শেখ হাসিনার নেতৃত্বে বর্তমান সরকার কৃষিকে সর্বোচ্চ গুরুত্ব দিয়ে যুগোপযোগী পদক্ষেপ গ্রহণ ও বাস্তবায়ন করে যাচ্ছে। ফলে, নানামুখী চ্যালেঞ্জ মোকাবেলা করে বাংলাদেশ দানাদার খাদ্যে স্বয়ংসম্পূর্ণ হয়েছে। সরকারের এখন লক্ষ্য হলো ‘দেশের মানুষের জন্য পুষ্টিসম্মত ও নিরাপদ খাদ্য’ নিশ্চিত করা। সেলক্ষ্যে, সরকার মাছ, দুধ, ডিম, মাংস, ফলমূলসহ অন্যান্য পুষ্টিজাতীয় খাদ্য উৎপাদন বৃদ্ধিতে সর্বাত্মক সহযোগিতা দিচ্ছে। এগুলোর উৎপাদন আরও বৃদ্ধি করে দেশের সকলের পুষ্টির চাহিদা পূরণ, প্রান্তিক মানুষের দারিদ্র্যমোচন এবং কর্মসংস্থান সৃষ্টি ও আয় বৃদ্ধি করা সম্ভব। এক্ষেত্রে মৎস্য ও প্রাণিসম্পদ মন্ত্রণালয় গুরুত্বপূর্ণ অবদান রেখে চলেছে।

 ড. রাজ্জাক আরও বলেন, বঙ্গবন্ধুর মতোই বঙ্গবন্ধুকন্যা প্রধানমন্ত্রী শেখ হাসিনা কৃষি ও কৃষকবান্ধব। দেশের কৃষকদের প্রতি তাঁর রয়েছে পরম দরদ ও আন্তরিকতা। তিনি মায়ের মমতা দিয়ে এদেশের কৃষি ও কৃষককে আগলে রেখেছেন। এর অনন্য উদাহরণ হলো করোনায় ক্ষতিগ্রস্ত খামারিদেরকে প্রদানে আজকের এই আর্থিক অনুদান।

 করোনায় ক্ষতিগ্রস্ত ৪ লক্ষ ৮৫ হাজার ৪৭৬ জন খামারিকে প্রধানমন্ত্রীর উপহার হিসাবে ৫৬৮দশমিক ৮৬ কোটি টাকা নগদ আর্থিক প্রণোদনা দিয়েছে মৎস্য ও প্রাণিসম্পদ মন্ত্রণালয়। এর মধ্যে প্রাণিসম্পদ খাতে ক্ষতিগ্রস্ত খামারির সংখ্যা ৪ লক্ষ ৭ হাজার ৪০২ জন এবং ক্ষতিগ্রস্ত মৎস্য চাষির সংখ্যা ৭৮ হাজার ৭৪ জন। প্রদেয় অর্থ খামারিদের প্রদত্ত বিকাশ, নগদ অথবা ব্যাংক হিসাবের মাধ্যমে প্রেরণ করা হয়েছে।

 অনুষ্ঠানে সভাপতিত্ব করেন মৎস্য ও প্রাণিসম্পদমন্ত্রী শ ম রেজাউল করিম। বিশেষ অতিথি হিসাবে উপস্থিত ছিলেন পরিকল্পনামন্ত্রী এম এ মান্নান এবং মৎস্য ও প্রাণিসম্পদ মন্ত্রণালয় সম্পর্কিত সংসদীয় কমিটির সভাপতি ধীরেন্দ্র দেবনাথ শম্ভু। স্বাগত বক্তব্য প্রদান করেন মৎস্য ও প্রাণিসম্পদ মন্ত্রণালয়ের সচিব রওনক মাহমুদ।

#

কামরুল/পরীক্ষিৎ/শাহ আলম/কুতুব/২০২১/১৫৫০ ঘণ্টা

তথ্যবিবরণী      নম্বর: ৭৬১

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ৪ ফাল্গুন (১৭ ফেব্রুয়ারি):

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন: কিশোরগঞ্জের মো. তারেক, কুমিল্লার জাহিদ হাসান, গোপালগঞ্জের রিয়াদ বখতিয়ার, কক্সবাজারের আনামুল হক, জয়পুরহাটের ইসলাম মো. রবিউল।

         গতকালের কুইজে ৭৭ হাজার ২৪৭ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/পরীক্ষিৎ/শাহ আলম/শাম্মী/জসীম/সুবর্ণা/মাসুম/২০২১/১৫০০ ঘণ্টা

তথ্যবিবরণী নম্বর : ৭৬০

**নির্ধারিত মূল্যে ভোজ্যতেল বিক্রয় নিশ্চিত করা হবে**

 **- বাণিজ্যমন্ত্রী**

ঢাকা, ৪ ফাল্গুন (১৭ ফেব্রুয়ারি)

 অত্যাবশ্যকীয় পণ্য বিপণন সংক্রান্ত সরকারি ও ব্যবসায়ী সংগঠনের সমন্বয়ে গঠিত জাতীয় কমিটি ভোজ্যতেলের মূল্য নির্ধারণ করেছে জানিয়ে বাণিজ্যমন্ত্রী টিপু মুনশি বলেছেন, নির্ধারিত মূল্যে ভোজ্যতেল বিক্রয় নিশ্চিত করা হবে।

 মন্ত্রী আজ বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে অত্যাবশ্যকীয় পণ্য বিপণন ও পরিবেশক বিষয়ক জাতীয় কমিটির সভা শেষে এক প্রেস ব্রিফিং এসব কথা বলেন।

 মন্ত্রী বলেন, আন্তর্জাতিক বাজারে ভোজ্য তেলের মূল্য কিছুটা বৃদ্ধি পেয়েছে। সার্বিক পরিস্থিতি বিবেচনায় নিয়ে জাতীয় কমিটি ভোজ্য তেলের প্রতি লিটার সয়াবিন (খোলা) মিলগেটে ১০৭ টাকা, পরিবেশক মূল্য ১১০ টাকা ও খুচরা মূল্য ১১৫ টাকা; প্রতিলিটার বোতলজাত সয়াবিন মিলগেট মূল্য ১২৩ টাকা, পরিবেশক মূল্য ১২৭ টাকা ও খুচরা বিক্রয় মূল্য ১৩৫ টাকা; পাঁচ লিটার বোতলজাত সয়াবিন মিলগেট মূল্য ৫৯০ টাকা, পরিবেশক মূল্য ৬১০ টাকা ও খূচরা বিক্রয় মূল্য ৬৩০ টাকা; প্রতিলিটার পাম সুপার (খোলা) মিলগেট মূল্য ৯৫ টাকা, পরিবেশক মূল্য ৯৮ টাকা ও খুচরা বিক্রয় মূল্য ১০৪ টাকা নির্ধারণ করেছে।

 টিপু মুনশি বলেন, আসন্ন পবিত্র রমজান মাসকে সামনে রেখে পর্যাপ্ত মজুত সৃষ্টি করতে হবে, যাতে কোন অবস্থাতেই নিত্যপ্রয়োজনীয় পণ্যের সংকট না হয়। এজন্য সরকার প্রয়োজনীয় সব ধরনের সহযোগিতা প্রদান করবে। এছাড়া আন্তর্জাতিক বাজার দরের সাথে সামঞ্জস্য রেখে নিয়মিতভাবে সভা করে ভোজ্য তেলের মূল্য পুনঃ নির্ধারণ করা হবে।

 বাণিজ্য মন্ত্রণালয়ের সচিব ড. মো. জাফর উদ্দীন এর সঞ্চালনায় অনুষ্ঠানে অন্যান্যদের মধ্যে জাতীয় ভোক্তা অধিকার সংরক্ষণ অধিদফতরের মহাপরিচালক বাবলু কুমার সাহা, বিএফটিআই এর পরিচালক মো. ওবায়দুল আজম, বাংলাদেশ ট্রেড এন্ড ট্যারিফ কমিশনের সদস্য আবু রায়হান আলবেরুনী ও এনবিআর এর সদস্য সৈয়দ গোলাম কিবরিয়া উপস্থিত ছিলেন

#

বকসী/পরীক্ষিৎ/শাহ আলম/শাম্মী/সূবর্ণা/মাসুম/২০২১/১২৪৩ ঘণ্টা

তথ্যবিবরণী নম্বর : ৭৫৯

**করোনা টিকা নিলেন মুক্তিযুদ্ধ বিষয়ক মন্ত্রী ও সচিব**

ঢাকা, ৪ ফাল্গুন (১৭ ফেব্রুয়ারি)

 করোনা ভাইরাস (কোভিড-১৯) প্রতিরোধে টিকা গ্রহণ করেছেন  মুক্তিযুদ্ধ বিষয়ক মন্ত্রী  আ ক ম মোজাম্মেল হক এবং সচিব তপন কান্তি ঘোষ। আজ সকাল ১০:৩০ মিনিটে বাংলাদেশ সচিবালয় ক্লিনিকে তাঁরা টিকা নেন।

 টিকা দিয়ে মন্ত্রী ও সচিব উভয়ই ভালো বোধ করছেন। কোন পার্শ্ব প্রতিক্রিয়া দেখা দেয়নি।

 টিকাদান শেষে উপস্থিত  সাংবাদিকদের  মুক্তিযুদ্ধ মন্ত্রী বলেন,  সারা দেশে ভ্যাকসিন  প্রদান কার্যক্রম চলছে। বীর মুক্তিযোদ্ধাদের অগ্রাধিকার দিয়ে প্রথম ধাপেই টিকা দেয়া হচ্ছে। বিভ্রান্তি ও  অপপ্রচারে কান না দিয়ে তিনি বীর মুক্তিযোদ্ধাসহ সকলকে করোনা টিকা নেয়ার আহ্বান জানান।

 এ সময় স্বাস্থ্য সেবা বিভাগের সচিব মো. আবদুল মান্নান এবং সচিবালয় ক্লিনিকের সিভিল সার্জন ডা. মোহাম্মদ ইলিয়াস চৌধুরী উপস্থিত ছিলেন।

#

মারুফ/পরীক্ষিৎ/শাহ আলম/শাম্মী/সূবর্ণা/মাসুম/২০২১/১২৪৩ ঘণ্টা